‘Koperkabeldiewe’ op heterdaad betrapHonderde meter se koperkabels is agterop ’n voertuig op die toneel gevind. (Foto: SAPD) Altesaam vier verdagtes is in hegtenis geneem nadat hulle op heterdaad betrap is toe hulle koperkabels in die omgewing van Virginia in die Vrystaat probeer steel het. Honderde meter se koperkabels is agterop ’n voertuig op die toneel gevind. Brig. Motantsi Makhele, woordvoerder van die provinsiale polisie, sê beamptes van Fidelity-veiligheidsdienste het die verdagtes Maandag omstreeks 04:30 betrap waar hulle besig was om koperkabels by die Kalkvlakte-treinstasie te sny en op hul bakkie te laai. Koperkabels is by verskeie kragpale gesny. (Foto: SAPD) Die polisie is na die toneel ontbied en die vier verdagtes is in hegtenis geneem. Makhele sê tydens ’n voorlopige ondersoek is vasgestel dat die koperkabels by verskeie kragpale gesny is en dat die verdagtes groot skade aan die infrastruktuur aangerig het. Koperkabels met ŉ lengte van 536 meter is agterop ’n blou Ford Ranger op die toneel gevind. Die polisie het op die koperkabels sowel as die voertuig beslag gelê. Die vier verdagtes, almal tussen 20 en 40 jaar oud, sal binnekort in die landdroshof op Virginia verskyn op aanklagte van skade aan infrastruktuur en koperkabeldiefstal. Makhele sê die verdagtes se woonadresse en die eienaarskap van die bakkie moet nog vasgestel word.